Președinții organizațiilor PNL și PSD din Sectorul 1, George Tuță, respectiv Florin Manole, spun că blocajul de la Primăria Sectorului 1 nu este cauzat de membrii Consiliului Local, ci chiar de primarul Clotilde Armand.
Armand a anunțat că registratura va fi închisă și serviciile publice la fel, că instituția va rămâne și fără internet, iar de săptămâna trecută se va renunța la serviciile de pază, din cauza lipsei banilor în buget.
"Clotilde Armand minte! Își minte cetățenii și creează panică deliberat din motive electorale.
Din cele 4 milioane de lei bugetate pentru bunuri și servicii, a cheltuit doar 1,8 milioane până acum, deci nu are cum să rămână fără bani.
O somez public pe Clotilde Armand să meargă în ședința Consiliului Local de la ora 10.00 și să prezinte documentele care arată veniturile și cheltuielile primăriei până în acest moment: cetățenii vor vedea astfel minciuna și incompetența!
Dau asigurări că, de când am preluat conducerea filialei Sectorului 1, consilierii PNL nu blochează nimic. Tot ce facem este să cerem competență și transparență. Doamna Clotilde Armand nu poate oferi decât minciuni și scandal, iar singurii care pierd sunt cetățenii.", a scris George Tuță pe pagina sa de Facebook.
Și liderul PSD, Florin Manole, a reacționat la anunțul edilului și spune că faptele prezentate de aceasta nu sunt conforme cu realitatea. Clotilde Armand a prezentat o creștere de buget, pentru finalizarea proiectului Catedrala Mântuirii Neamului, care nu se regăsește în propunerea consilierilor.
"Sectorul 1 nu mai are Primărie, are menajerie! Armand face doar circ, deloc administrație. Și ca orice clovn, Clotilde și minte cu nerușinare: n-a crescut nimeni alocarea la Culte, a rămas 20 mil cât a propus ea. "Închid Primăria" ne amenință Mincinoasa! Păi e deschisă? Că nouă nu ni se pare că de 4 ani ai făcut ceva bun?!", a declarat Florin Manole, președintele PSD Sector 1.